জাতির উদ্দেশে প্রধানমন্ত্রী যে দীর্ঘ ভাষণ দিচ্ছিলেন মঙ্গলরাতে, তাতে জাতি ক্লান্ত বোধ করছিল। কারণ, সাফল্যের বহুশ্রুত বিঘোষণাই পুনরাবৃত্ত হচ্ছিল। কিন্তু মোদীভাষ যখন পাঁচশো এবং হাজার টাকার নোট তুলে নেওয়ার ঘোষণায় এল, তখন আসমুদ্রহিমাচল অাশিরনখ কেঁপে উঠল। প্রধানমন্ত্রী সত্যিই কাঁপাতে পেরেছেন জাতিকে ! কালো টাকার বিরুদ্ধে অভিযানে এই পদক্ষেপের পক্ষে-বিপক্ষে তর্ক-প্রতর্ক দেশ জুড়ে চলছে। পদক্ষেপটি বিপুল, সন্দেহ নেই। সন্দেহ নেই, বিপুল এই পদক্ষেপের সুবিপুল অভিঘাত নিয়েও !
পদক্ষেপটির উদ্দেশ্য সম্ভবত মহৎ। বলা হচ্ছে, তাৎক্ষণিক হয়রানি হলেও দীর্ঘমেয়াদি উপকারই হবে দেশের। কালো টাকা উদ্ধার করা গেলে যে উপকার হবে, তা বলার অপেক্ষা রাখে না। নরেন্দ্র মোদী সেই প্রতিশ্রুতিই দিয়েছিলেন। এতকাল সে কাজ হয়েছে বলে খবর নেই। সাম্প্রতিক পদক্ষেপ কতটা সফল হবে, সময়ই তা বলবে। তবে দৃশ্যত দেশ বিচিত্র ঝাঁকুনি খেয়েছে ! অর্থনীতি, সমাজ, স্বাস্থ্য পরিষেবা— প্রতিটি ক্ষেত্রেই ঘন রিখটারের কম্পন অনুভূত ! বেসরকারি হাসপাতাল রোগী ফিরিয়ে দিচ্ছে একশো টাকার নোট না-পেয়ে। চিকিৎসা করাতে আনা রোগীর পরিজনেরা হাতে পাঁচশো-হাজারের নোট নিয়ে নয়নে সরষে-পুষ্প সন্দর্শন করছেন। দোকান-বাজার বন্‌ধের চেহারায়। বাটা-পারঙ্গমেরা পথে নেমে এসেছেন; ৩০ বা ৩৫ শতাংশ অর্থ কেটে দেওয়া হচ্ছে হাজার টাকার ভাঙানি। কিংকর্তব্যবিমূঢ় মানুষ তা নিতেই বাধ্য হচ্ছেন। ভ্রমণ মাথায় উঠেছে পর্যটকের। দিন-আনা দিন-খাওয়া মানুষ আতঙ্কিত।
লং রানে নিশ্চয়ই উপকার হবে ! বৃহত্তর স্বার্থ নিশ্চয়ই সমুদ্রমন্থনের অমৃত আনবে ! কিন্তু খুচরো লোকের খুচরো এবং বৃহৎ যন্ত্রণার কী হবে ! সংখ্যাগরিষ্ঠ লোক তো খুচরোই ! বৃহত্তর স্বার্থের তত্ত্ব ধুয়ে খেলেও যে ওষুধ কেনা যাচ্ছে না ! সরকারি হাসপাতালের মতো বেসরকারি স্বাস্থ্য পরিষেবা ক্ষেত্রকেও কি ছাড় দেওয়া যেত না ! এসব প্রশ্ন ভরতপাখি স্কাইলার্কের মতোই ভারত জুড়ে গুনগুন করছে ! ব্রিটিশ অর্থনীতিক কেইনসের উক্তিটি মনে পড়তেই পারে— ‘ইন দ্য লং রান, উই আর অল ডেড !’ হয়তো সবাই নন, তবে লং রানে অনেকেই বোধ হয় মৃতপ্রায় হবেন !